Motoriste gewaarsku oor karstoeltjies vir kindersArgieffoto. (Pixabay) Hoewel kinders wat hul karstoeltjies ontgroei het, maar nog te klein is om volwasse sitplekgordels in voertuie te gebruik, volgens wet steeds behoorlik vasgegespe moet word, toon onlangse studies dat dit dikwels nié die geval is nie. Kinderveiligheidsnavorsing deur die Automobiel Assosiasie van Suid-Afrika (AA) wat verlede jaar gedoen is, dui aan dat ŉ kwart van motoriste erken dat hulle glad nie hul kinders onder die ouderdom van 12 jaar vasgespe nie. Die AA meen dié statistiek is uiters kommerwekkend aangesien dit lewensgevaarlik kan wees om kinders, of die kind nou voor of agter in die voertuig sit, nie vas te gespe nie. “Studie op studie het getoon dat kinders wat nie behoorlik vasgemaak is nie, en wat in padongelukke betrokke is, selfs teen ŉ lae spoed, ŉ groter kans het om ernstig beseer te word of te sterf,” het die AA in ŉ mediaverklaring laat hoor. In die geval waar kinders te groot is vir ŉ karstoeltjie, maar te klein vir volwasse sitplekgordels, moet daar gebruik gemaak word van versterkte stoeltjies (“booster seats”), wat gepas is vir die kind se grootte en gewig. “Jy stel ŉ kind se lewe in gevaar deur met hom in ŉ voertuig te reis sonder dat hy vasgegespe is,” voeg die AA by. Die AA sê daar is vyf belangrike reëls wat motoriste moet toepas wanneer hulle met kinders reis: Om ouers en voogde by te staan om die regte keuse oor karstoeltjies te maak, het die AA die uitslae van die omvattende verbruikerstoetse, wat deur die Duitse Automobielklub (ADAC) gedoen is, gepubliseer. Dié uitslae verskaf inligting oor baie van die karstoeltjies wat in Suid-Afrika beskikbaar is en hoe dit gevaar het tydens veiligheidstoetse. Dit dien as ŉ nuttige riglyn vir voornemende kopers. Die belangrikste wenk wanneer ŉ karstoeljie aangekoop word, is egter om jou voertuig en jou kind na die winkel te neem en verskeie modelle te toets voordat ŉ besluit geneem word. ‘Dit sal nie met my gebeur nie’ Argieffoto. (Pixabay) Die AA sê daar is ongelukkig die persepsie onder baie motoriste dat hulle glo hulle is uitstekende bestuurders en dat hul passasiers nie vasgegespe hoef te wees nie aangesien “hulle nooit in ŉ ongeluk betrokke sal wees nie”. “Mense oorskat hul bestuursvaardighede wat op die ou einde nie bepaal of hul wel in ŉ ongeluk betrokke gaan wees of nie. Baie goeie bestuurders is die slagoffers van ander mense se roekelose padgebruik en presies om dié rede moet elke noodsaaklike stap gedoen word om jou en jou passasiers se veiligheid te verseker.” Huidige wetgewing vereis dat kinders tot op die ouderdom van drie jaar vasgegespe moet wees in ŉ karstoeltjie wanneer daar gereis word. Die AA sê dat dit nie voldoende is vir ŉ volwassene om die kind in die voorste sitplek van die voertuig vas te hou wanneer die voertuig op die pad is nie. “ŉ Kind van 10 kg wat betrokke is in ŉ ongeluk teen 60 km/h, sal as’t ware 600 kg weeg op die oomblik van impak. Met daardie gewig sal niemand dit kan verhoed dat ŉ kind deur die voorruit vlieg nie. Mense wat met kinders op hul skote sit terwyl hul bestuur, selfs al is hul self vasgegespe, is roekeloos en onverantwoordelik en moet onmiddellik hierdie gevaarlike praktyk staak.”